text: Stigende ledighed i Syddanmark
  30 marts 2012 kl. 08.07
  Ledigheden er steget i januar og februar, viser en netop offentliggjort rapport fra Arbejdsmarkedsstyrelsen. 1.159 flere personer er blevet ledige.
  Bruttoledighed ligger nu på godt 36.100 personer i Syddanmark, viser Arbejdsmarkedsstyrelsens tal.
  I hele landet har der været et mindre fald i bruttoledigheden på 0,4 %. Men det gælder altså ikke i Syddanmark, hvor flere er blevet arbejdsløse.
  Hvis ikke man tæller de aktiverede ledige med, er der knap 27.200 ledige i Syddanmark i februar 2012.
  Sammenlignet med samme måned sidste år er nettoledigheden steget med 3,8 %.
  Der er flere offentlige ansatte, der er blevet ledige.
  Ledigheden er typisk lav i sommermånederne og stiger så henover efteråret og vinter, skriver arbejdsmarkedsstyrelsen.
  Denne tendens er der også i 2012, og for næste måned kan der forventes færre ledige, skriver styrelsen.
  Lavest ledighed er der i Billund, som har en ledighedsprocent på 4,9 %.
  Dernæst følger Fanø, Varde og Vejen.
  